P r e d k l a d a c i a   s p r á v a

„Správa  o administratívnych štruktúrach ovplyvňujúcich podnikateľské prostredie“ sa predkladá na rokovanie vlády na základe uznesenia vlády SR č. 793/2002, bod B.1., kde sa ministrovi hospodárstva ukladá každoročne, na základe auditu administratívnych štruktúr využívajúceho princíp explicitného odôvodnenia existencie jednotlivých štruktúr, predkladať na rokovanie vlády správu o administratívnych štruktúrach ovplyvňujúcich podnikateľské prostredie s návrhom opatrení na zlepšenie ich činnosti. 
Predkladaná správa vychádza z „Informácie o administratívnych štruktúrach ovplyvňujúcich podnikateľské prostredie“, ktorú zároveň dopĺňa o ďalšie inštitúcie, ako aj upravuje ich usporiadanie z hľadiska vecnej príslušnosti, tzn. pracuje s aktualizovanými údajmi za rok 2002. Pri spracovaní predmetnej „Správy...“ sa akceptovala potreba vecne a obsahovo ju zamerať tak, aby spolu s „Analýzou vplyvu všeobecných, profesijných a prierezových komôr na podnikateľské prostredie s návrhom ďalšieho postupu“ tvorili podklad pre vypracovanie ďalšieho materiálu „Analýza stavu podnikateľského prostredia vrátane zakladania a rušenia spoločnosti“.
Nakoľko predchádzajúca „Informácia o administratívnych štruktúrach ovplyvňujúcich podnikateľské prostredie“ charakterizovala väčšiu časť administratívnych štruktúr v plnom rozsahu ich legislatívneho vzniku, kompetencií a náplne činností, v predkladanom materiáli sa neuvádzajú legislatívne normy zakladateľské, kompetenčné a náplňové.
Ministerstvo hospodárstva SR je nositeľom stratégie tvorby podnikateľského prostredia a podpory podnikania. Z hľadiska svojich kompetencií vypracovaním tejto „Správy...“ zabezpečilo audit administratívnych štruktúr na svojej úrovni v zmysle zadania úlohy predmetného uznesenia. Audit - vlastná analýza efektívnosti vplyvu na podnikateľské prostredie bol vykonaný anketovou metódou na reprezentatívnej vzorke administratívnych štruktúr, pričom jeho kvalita odráža úroveň a dostupnosť údajov.
Cieľovo sa predkladaná „Správa...“ zamerala na vyšpecifikovanie skupín administratívnych štruktúr a spoločných oblastí, kde vykonávané činnosti príslušných administratívnych štruktúr vo vzťahu k podnikateľskému sektoru vyvolávajú synergické účinky stimulačné alebo bariérové (žiadúce alebo nežiadúce). Ďalej objektívne analyzuje ich dopad na podnikateľské prostredie hlavne z pohľadu podpory malého a stredného podnikania a ich efektívnosti a tým sa snaží zabezpečiť objektívnosť odôvodnenia existencie jednotlivých štruktúr. Správa obsahuje stav k 31. 12. 2002 a v záveroch uvádza podnety na opatrenia v záujme zlepšenia činností administratívnych štruktúr vo vzťahu ich vplyvu k podnikateľskému prostrediu a najmä vo vzťahu k podnikateľským subjektom. 
Do ankety sa vybrali a zahrnuli len tie inštitúcie, ktoré zásadným spôsobom ovplyvňujú podnikateľské prostredie a majú celoštátnu pôsobnosť. Celkom bolo oslovených 67 inštitúcií, návratnosť bola 62 %-ná. Vypovedacia hodnota odpovedí nie je však dostatočná, lebo mnohé inštitúcie nesledujú náklady, ani svoje aktivity v zmysle požadovanej štruktúry tohto auditu.
Záverom vyplývajúcim z tejto správy je trvalá úloha - každoročne hodnotiť/auditovať aktuálny stav, vo vzťahu k tejto správe presne definovanú skupinu administratívnych štruktúr a na základe zistených faktov navrhovať zánik existujúcich, či vznik nových potrebných inštitúcií a konštatovanie, že všetky nami sledované administratívne štruktúry majú svoje opodstatnenie. Treba však u časti z nich prehodnotiť kvantitatívnu štruktúru synergických stimulačných činností a dôsledne aplikovať elimináciu negatív.
Obsahom Prílohy č.1 je „Špecifikácia činností inštitúcií a ich pozitívne a negatívne vplyvy na podnikateľské prostredie“. Cieľovo sa predkladaná „Správa...“ zamerala               na vyšpecifikovanie spoločných oblastí, kde vykonávané činnosti príslušných administratívnych štruktúr vo vzťahu k podnikateľskému sektoru vyvolávajú synergické účinky stimulačné alebo bariérové (žiadúce alebo nežiadúce). Ďalej išlo o objektívne zanalyzovanie ich dopadu na podnikateľské prostredie hlavne z pohľadu podpory malého       a stredného podnikania a ich efektívnosti. Pôsobnosť miestnych (regionálnych) orgánov štátnej správy sa v roku 2002 pozmenila presunom časti ich pôsobnosti na orgány samosprávy - miestne a vyšších územných celkov. Mimo uvedenej zmeny postavenie, štruktúra                 a pôsobnosť štátnych i neštátnych inštitúcií (administratívnych štruktúr) sa vyznačovali relatívnou stabilitou, ale aj duplicitnosťou a alternativizmom (najmä na regionálnej úrovni).  K ďalším zmenám v pôsobnosti i v štruktúre štátnych orgánov príde v dôsledku realizovania programovaného zrušenia okresných úradov.
V Prílohe č.2 je uvedený nosný právny rámec a jeho pozitívne a negatívne vplyvy na podnikateľské prostredie. Nie sú tu uvedené všetky legislatívne normy týkajúce sa podnikateľského prostredia, lebo z hľadiska predmetu auditu, t.j. opodstatnenosti existencie administratívnych štruktúr, sú irelevantné.
Príloha č. 3 obsahuje zhodnotenie ankety, analýzu štruktúry a efektu aktivít administratívnych štruktúr stimulačných pre podnikateľské subjekty a závery analýzy s tabuľkou vyhodnotenia.
Vzhľadom na zabezpečenie objektívnosti posudzovania efektívnosti činností administratívnych štruktúr je v budúcnosti potrebné, aby sa audit rozšíril o audit i zo strany podnikateľských subjektov a aby audit vykonával nezávislý subjekt, teda ani jeden zo skupiny auditovaných, medzi ktoré patria ústredné orgány štátnej správy, ostatné ústredné orgány štátnej správy, štátom zriadené a neštátne inštitúcie. Realizácia bude vyžadovať zabezpečenie potrebných zdrojov zo štátneho rozpočtu. 
Materiál vypracoval rezort MH SR v spolupráci s EKONOM-SERVISom. Základným a východiskovým podkladom bol materiál „Informácia o administratívnych štruktúrach ovplyvňujúcich podnikateľské prostredie“. Ďalším významným zdrojom podkladov boli reakcie respondentov ankety, ako aj Kompetenčný zákon, ako aj analytické práce iných inštitúcií a celoštátne zoznamy inštitúcií. 
Predkladaný materiál nemá vplyv na zamestnanosť, ani na životné prostredie a zahrňuje podnety na prijatie opatrení v záujme zlepšenia zisteného stavu.